[Foto’s] Reusepartytjie vir terminale kankerlyertjieLila in haar pa se arms. Foto: Bryce Jenkinson/Facebook ŉ Amerikaanse meisie, wat al vir jare ŉ kankerstryd voer, is met ŉ reuseverjaardagpartytjie verras. ABC News berig Lila May Schow van Oregon se ouers het besluit om die reusepartytjie te hou nadat dokters hulle meegedeel het dat hulle nie meer opsies het om hul dogtertjie se kanker te behandel nie. Lila is op tweejarige ouderdom met neuroblastoma, ‘n soort kanker wat die sentrale senustelsel aanval, gediagnoseer. “Sy veg sedertdien. Dit is nou al drie jaar, nege operasies en verskeie chemoterapiesessies later,” het Lila se pa, Ryan, gesê. Volgens hom het hulle besluit om die partytjie, wat dien as ŉ matriekafskeid, troue en verjaarsdag, te hou aangesien Lila na alle waarskynlikheid nie die geleentheid sal hê om dit te ervaar nie. Volgens die berig het die hele gemeenskap saamgekom en help reël. Die partytjie se tema was prinsesse en ŉ perd en waentjie is onder meer geskenk om Lila na haar partytjie te neem.